title: Decizia nr. 716/2009/CE a Parlamentului European și a Consiliului din 16 septembrie 2009 de instituire a unui program comunitar de sprijinire a activităților specifice în domeniul serviciilor financiare, al raportării financiare și al auditului

text:
               25.9.2009

               RO

               Jurnalul Oficial al Uniunii Europene

               L 253/8

      DECIZIA NR. 716/2009/CE A PARLAMENTULUI EUROPEAN ȘI A CONSILIULUI

   din 16 septembrie 2009
   de instituire a unui program comunitar de sprijinire a activităților specifice în domeniul serviciilor financiare, al raportării financiare și al auditului
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 95,
   având în vedere propunerea Comisiei,
   având în vedere avizul Comitetului Economic și Social European (1),
   hotărând în conformitate cu procedura prevăzută la articolul 251 din tratat (2),
   întrucât:

               (1)

               Sectorul serviciilor financiare este o componentă-cheie a pieței interne, esențială pentru funcționarea corespunzătoare a economiei europene și pentru competitivitatea globală. Un sector financiar viabil și dinamic necesită un cadru solid de reglementare și supraveghere, capabil să răspundă necesităților unor piețe financiare din ce în ce mai integrate la nivel comunitar.

               (2)

               Criza de pe piețele financiare, care a început în 2007, a plasat problematica supravegherii instituțiilor financiare, a raportării financiare și a auditului în prim-planul agendei politice a Comunității, sub aspectul elementelor necesare pentru a garanta buna funcționare a cadrului comun al pieței interne.

               (3)

               Într-o economie globală există, de asemenea, necesitatea convergenței standardelor între jurisdicții și a elaborării de standarde internaționale în cadrul unui proces transparent și responsabil din punct de vedere democratic. Prin urmare, este important pentru Comunitate ca aceasta să se implice în procesul de stabilire a standardelor internaționale pentru piețele financiare. Pentru a garanta că interesele Comunității sunt respectate și că standardele globale sunt de înaltă calitate și compatibile cu legislația comunitară, este esențial ca interesele Comunității să fie reprezentate în mod adecvat în respectivul proces de stabilire a standardelor internaționale.

               (4)

               În conformitate cu Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (3) (Regulamentul IAS), standardele internaționale de raportare financiară (IFRS) ar trebui incluse în dreptul comunitar pentru a fi utilizate de societăți cu valori mobiliare cotate pe o piață reglementată din Comunitate, cu condiția ca IFSR să îndeplinească criteriile prevăzute de Regulamentul IAS. IFSR dețin, astfel, un rol important în funcționarea pieței interne și, prin urmare, Comunitatea este direct interesată să se asigure că procesul prin care sunt elaborate și aprobate IFSR conduce la stabilirea de standarde care respectă cerințele cadrului juridic al pieței interne.

               (5)

               IFRS sunt emise de Consiliul pentru standarde internaționale de contabilitate (IASB), iar interpretările aferente de Comitetul pentru interpretări ale standardelor internaționale de raportare financiară (IFRIC), două organisme ale Fundației Comitetului pentru standarde internaționale de contabilitate (IASCF). De aceea, este important să se stabilească măsuri de finanțare corespunzătoare pentru IASCF.

               (6)

               Grupul consultativ european pentru raportări financiare (EFRAG) a fost înființat în 2001 de organizații europene reprezentând emitenți, investitori și profesioniști din sectorul contabilității implicați în procesul de raportare financiară. În conformitate cu Regulamentul IAS, EFRAG oferă Comisiei avize cu privire la conformitatea cu dreptul comunitar a standardelor de contabilitate emise de IASB sau a interpretărilor emise de IFRIC care necesită o aprobare. EFRAG este, de asemenea, utilizat din ce în ce mai mult ca platformă pentru a furniza contribuții tehnice în amonte cu privire la proiectele de standarde de contabilitate.

               (7)

               Având în vedere rolul-cheie pe care îl joacă EFRAG în privința susținerii legislației și politicii în domeniul pieței interne și a reprezentării intereselor europene în procesul de stabilire a standardelor la nivel internațional, se dovedește necesară contribuția Comunității la finanțarea EFRAG.

               (8)

               În domeniul auditului legal, Consiliul de supraveghere a interesului public (PIOB) a fost creat în 2005 de către Grupul de monitorizare, o organizație internațională responsabilă de monitorizarea reformei în materie de guvernanță a Federației Internaționale a Contabililor (IFAC). Rolul PIOB este acela de a supraveghea procesul care conduce la adoptarea standardelor internaționale de audit (ISA) și alte activități de interes public ale IFAC. Este posibilă adoptarea de ISA pentru aplicarea în Comunitate cu condiția, în special, ca acestea să fie elaborate respectându-se în mod corespunzător procedurile, supravegherea publică și transparența, astfel cum se prevede la articolul 26 din Directiva 2006/43/CE a Parlamentului European și a Consiliului din 17 mai 2006 privind auditul legal al conturilor anuale și al conturilor consolidate (4).

               (9)

               Introducerea ISA în dreptul comunitar și rolul-cheie pe care îl joacă PIOB în garantarea respectării cerințelor prevăzute în Directiva 2006/43/CE se traduc prin faptul că Comunitatea este direct interesată să se asigure că procesul prin care sunt elaborate și aprobate aceste standarde conduce la stabilirea unor standarde care respectă cerințele cadrului juridic al pieței interne. De aceea, este important să se asigure măsuri de finanțare corespunzătoare pentru PIOB.

               (10)

               Prin urmare, este indicat să se instituie un program comunitar („programul”) care să permită cofinanțarea activităților EFRAG, IASCF și ale PIOB care urmăresc, în conformitate cu articolul 162 din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului (5), obiective de interes european general prin conceperea de standarde, aprobarea de standarde sau supravegherea proceselor de stabilire a standardelor în domeniul raportării financiare și al auditului.

               (11)

               Este, de asemenea, indicat să se ofere subvenții celor trei structuri de sprijin legale, al căror obiectiv exclusiv constă în furnizarea de sprijin administrativ Comitetului autorităților europene de reglementare a piețelor valorilor mobiliare, instituit prin Decizia 2009/77/CE a Comisiei (6), Comitetului european al inspectorilor bancari, instituit prin Decizia 2009/78/CE a Comisiei (7) și Comitetului european al inspectorilor pentru asigurări și pensii ocupaționale, instituit prin Decizia 2009/79/CE a Comisiei (8) (împreună „comitetele de supraveghetori”) pentru realizarea mandatelor lor și a proiectelor referitoare la convergența în materie de supraveghere, în special formarea personalului autorităților naționale de supraveghere și gestionarea proiectelor din domeniul tehnologiei informației.

               (12)

               Criza financiară a demonstrat necesitatea urgentă de a realiza progrese în domeniul convergenței și cooperării în materie de supraveghere. Prin urmare, este oportun ca Comunitatea să contribuie financiar la anumite acțiuni ale comitetelor de supraveghetori care urmează să fie desfășurate în vederea realizării acestor progrese.

               (13)

               Punerea în aplicare și aplicarea uniformă a dreptului comunitar în domeniul serviciilor financiare în ceea ce privește activitățile de supraveghere sunt esențiale pentru eliminarea obstacolelor încă existente în calea bunei funcționări a pieței interne. Unele dintre cele mai eficiente și adecvate mijloace pentru eliminarea obstacolelor existente constau în oferirea de către comitetele de supraveghetori a unei mai bune formări comune pentru personalul autorităților naționale de supraveghere și dezvoltarea unor instrumente comune în domeniul tehnologiei informației.

               (14)

               Organismele care își desfășoară activitatea în domeniul supravegherii, al contabilității și al auditului sunt în mare măsură dependente de finanțare și, în pofida rolurilor lor majore în cadrul Comunității, niciunul dintre beneficiarii propuși ai programului nu se bucură de sprijin financiar din bugetul Comunității, ceea ce le poate afecta capacitatea de a-și îndeplini misiunile respective care sunt decisive pentru funcționarea pieței interne.

               (15)

               Prin cofinanțarea comunitară se asigură faptul că beneficiarii au la dispoziție o finanțare transparentă, stabilă, diversificată, solidă și adecvată și că își pot duce la bun sfârșit misiunea de interes public într-un mod independent și eficient.

               (16)

               Ar trebui să se prevadă fonduri suficiente printr-o contribuție comunitară pentru buna funcționare a comitetelor de supraveghetori și stabilirea de standarde internaționale de contabilitate și audit, precum și, în special, pentru IASCF, inclusiv EFRAG și PIOB.

               (17)

               Finanțarea comunitară ar trebui să fie acordată sub condiția, în special în cazul specific al IASCF, a realizării practice a reformelor în materie de guvernanță solicitate de Comunitate.

               (18)

               Atunci când transmit anual proiectele de programe de lucru Parlamentului European, Consiliului și Comisiei, astfel cum se solicită în Rezoluția Parlamentului European din 9 octombrie 2008 (9) și în Concluziile Consiliului din 14 mai 2008, comitetele de supraveghetori ar trebui să includă în respectivele proiecte de programe de lucru o secțiune care să detalieze activitățile care au fost finanțate în cadrul programului în cursul anului de transmitere, indicând, în special, cuantumurile cu care au fost finanțate și rezultatele obținute prin activitățile finanțate, precum și o descriere a activităților pe care comitetele de supraveghetori intenționează să o transmită Comisiei în cursul anului următor de finanțare în cadrul programului.

               (19)

               Pe lângă modificarea modelelor de finanțare ale acestora, IASCF si EFRAG sunt în plin proces de realizare a unor reforme în materie de guvernanță, a căror necesitate a fost subliniată de criza financiară, pentru a se asigura că prin structura și procesele lor acestea își îndeplinesc misiunea de interes public într-un mod independent, eficient, transparent și responsabil din punct de vedere democratic. Importanța acestor reforme a fost subliniată în raportul Grupului la nivel înalt pentru supravegherea financiară condus de Jacques de Larosière (grupul de Larosière) din 25 februarie 2009, în Comunicarea Comisiei pentru Consiliul European de primăvară din 4 martie 2009, intitulat „Stimularea redresării economiei europene”, precum și în cadrul reuniunii Grupului celor douăzeci (G-20) din 2 aprilie 2009. Reformele respective ar trebui puse în aplicare înainte de demararea cofinanțării comunitare. În ceea ce privește IASCF, reformele ar trebui să includă, printre altele, îndeplinirea așteptărilor formulate în Rezoluția Parlamentului European din 24 aprilie 2008 privind standardele internaționale de raportare financiară (IFRS) și guvernanța Consiliului pentru standarde internaționale de contabilitate (IASB) și în Concluziile Consiliului din 8 iulie 2008, în special cele referitoare la instituirea unui Consiliu de monitorizare cu competențe relevante și o componență adecvată, sporirea transparenței și a legitimității proceselor de stabilire a standardelor și a programului de lucru ale IASCF, sporirea eficacității activității Consiliului consultativ pentru standarde și oficializarea rolului studiilor de impact ca parte integrantă a procedurilor IASB.

               (20)

               Beneficiarii care desfășoară activități internaționale în țări terțe, precum PIOB și IASCF, nu ar trebui să beneficieze în continuare de cofinanțare comunitară în cazul în care, după primii doi ani de cofinanțare, aceștia nu înregistrează suficiente progrese în garantarea faptului că sursele de finanțare neutre, inclusiv din partea participanților din țări terțe, reprezintă majoritatea finanțării lor totale.

               (21)

               Directiva 2006/43/CE prevede că statele membre înființează organe de supraveghere independente în domeniul auditului. Cu toate acestea, recentele evenimente de pe piață au demonstrat deficiențe în multe domenii, inclusiv în cel al auditului. Prin urmare, pentru a îmbunătăți calitatea auditului în Uniunea Europeană, Comisia ar trebui să prezinte, până la 1 iulie 2010, un raport privind consolidarea cooperării în materie de supraveghere la nivel european între societățile de audit.

               (22)

               Criza financiară ar putea conduce la înființarea de noi organisme la nivel comunitar sau internațional cu un mandat care să includă obiective comunitare similare celor ale beneficiarilor programului.

               (23)

               Ar trebui să fie posibilă includerea în program a unor astfel de organisme, în calitate de noi beneficiari, cu condiția ca acestea să respecte criteriile de eligibilitate prevăzute în prezenta decizie.

               (24)

               Măsurile necesare pentru punerea în aplicare a prezentei decizii ar trebui să se adopte în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (10).

               (25)

               Comisia ar trebui, în special, să fie împuternicită să selecteze noi beneficiari pentru program și să modifice anexa în consecință. Deoarece măsurile respective au un domeniu general de aplicare și sunt destinate să modifice elemente neesențiale ale prezentei decizii, prin completarea acesteia cu noi elemente neesențiale, acestea trebuie să se adopte în conformitate cu procedura de reglementare cu control prevăzută la articolul 5a din Decizia 1999/468/CE.

               (26)

               Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (11) (regulamentul financiar) și Regulamentul (CE, Euratom) nr. 2342/2002, care apără interesele financiare ale Comunității, trebuie aplicate ținându-se seama de principiile simplității și consecvenței în alegerea instrumentelor bugetare, de o limitare a numărului de cazuri în care Comisia păstrează responsabilitatea directă pentru punerea în aplicare și gestionare și de proporționalitatea necesară între nivelul de resurse și sarcina administrativă aferentă utilizării acestora.

               (27)

               Criza financiară a evidențiat necesitatea unei reforme a modelelor de reglementare și de supraveghere a sectorului financiar al Uniunii Europene. În Comunicarea sa intitulată „Stimularea redresării economiei europene”, Comisia și-a anunțat intenția de a prezenta propunerile legislative necesare, ținând seama în mod corespunzător de concluziile prezentate de grupul de Larosière. Consiliul European din 19 și 20 martie 2009 a convenit asupra necesității de a îmbunătăți procesul de reglementare și supraveghere a instituțiilor financiare din Uniunea Europeană, având ca bază de acțiune raportul grupului de Larosière. Comisia ar trebui să prezinte propuneri relevante Parlamentului European și Consiliului cât mai curând posibil și, în orice caz, până la 1 iulie 2010.

               (28)

               Prezenta decizie ar trebui să prevadă posibilitatea de cofinanțare a activităților anumitor organisme care urmăresc obiective de interes comunitar general, referitoare la aspecte de interes comunitar în domeniul serviciilor financiare, și care concep și aprobă standarde, sau supraveghează procesele de stabilire a standardelor în domeniul raportării financiare și al auditului.

               (29)

               Finanțarea comunitară este propusă pentru un număr bine definit și limitat de organisme, care sunt unele dintre cele mai importante din domeniul serviciilor financiare. În cadrul instituțional actual, noile mecanisme de finanțare vor asigura o finanțare stabilă, diversificată, solidă și adecvată pentru a permite organismelor în cauză să-și îndeplinească misiunea legată de Comunitate sau de interes public comunitar în mod independent și eficient. Sprijinul financiar urmează să se acorde în conformitate cu condițiile prevăzute în regulamentul financiar și în Regulamentul (CE, Euratom) nr. 2342/2002.

               (30)

               Deoarece obiectivele prezentei decizii nu pot fi realizate în mod satisfăcător de către statele membre și, având în vedere dimensiunea și efectele sale, pot fi realizate mai bine la nivelul Comunității, aceasta poate adopta măsuri în conformitate cu principiul subsidiarității astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezenta decizie nu depășește ceea ce este necesar pentru realizarea acestor obiective,

         DECID:
   Articolul 1
   Obiectul și domeniul de aplicare
   Se instituie un program comunitar („programul”), pentru perioada cuprinsă între 1 ianuarie 2010 și 31 decembrie 2013, pentru sprijinirea activităților organismelor care contribuie la realizarea obiectivelor politice ale Comunității în legătură cu convergența și cooperarea în materie de supraveghere în domeniul serviciilor financiare și în legătură cu raportarea financiară și auditul.
   Articolul 2
   Obiective
   (1)   Obiectivul general al programului este acela de a îmbunătăți condițiile de funcționare a pieței interne prin sprijinirea funcționării, activităților sau acțiunilor anumitor organisme în domeniile serviciilor financiare, raportării financiare și auditului.
   (2)   Următoarele activități sunt acoperite de program:

               (a)

               activitățile de susținere a punerii în aplicare a politicilor comunitare care vizează convergența în materie de supraveghere, în special prin formarea personalului autorităților naționale de supraveghere și prin gestionarea proiectelor în materia tehnologiei informației în domeniul serviciilor financiare; precum și

               (b)

               activitățile de elaborare sau furnizare de contribuții la elaborarea, aplicarea, evaluarea sau monitorizarea de standarde sau la supravegherea proceselor de stabilire a standardelor în sprijinul punerii în aplicare a politicilor comunitare în domeniul raportării financiare și al auditului.

         (3)   Punerea în aplicare a programului nu aduce atingere independenței comitetelor de supraveghetori prevăzută în Deciziile 2009/77/CE, 2009/78/CE și 2009/79/CE.
   Articolul 3
   Accesul la program
   Pentru a fi eligibil pentru finanțare comunitară în cadrul programului, un beneficiar trebuie să îndeplinească următoarele condiții:

               (a)

               trebuie să fie o persoană juridică fără scop lucrativ, care să urmărească un obiectiv care vizează promovarea interesului public și scopuri de interes european general, astfel cum sunt prevăzute la articolul 162 din Regulamentul (CE, Euratom) nr. 2342/2002; și

               (b)

               nu trebuie să se afle, în momentul acordării subvenției, în una dintre situațiile menționate la articolul 93 alineatul (1), la articolul 94 sau la articolul 96 alineatul (2) litera (a) din regulamentul financiar.

         Articolul 4
   Beneficiarii programului
   (1)   Beneficiarii programului sunt cei enumerați în anexă.
   (2)   Beneficiarii care desfășoară activități internaționale în țări terțe, precum IASCF și PIOB, nu vor continua să beneficieze de program în cazul în care, după primii doi ani de cofinanțare, aceștia nu înregistrează progrese semnificative în garantarea faptului că sursele de finanțare neutre, inclusiv din partea participanților din țări terțe, reprezintă majoritatea finanțării lor totale.
   Articolul 5
   Acordarea subvențiilor
   (1)   Comisia oferă finanțare în cadrul programului sub formă de subvenții și numai după primirea unui program de lucru adecvat și a unui buget general estimativ.
   (2)   Finanțarea comunitară se acordă sub formă de subvenții de funcționare sau subvenții pentru acțiuni și este supusă următoarelor condiții:

               (a)

               în cazul beneficiarilor enumerați în secțiunea A din anexă, finanțarea comunitară trebuie acordată sub formă de subvenții de funcționare; iar

               (b)

               în cazul beneficiarilor enumerați în secțiunea B din anexă:

                           (i)

                           beneficiarii pot alege între o subvenție pentru acțiuni și o subvenție de funcționare; și

                           (ii)

                           atunci când prezintă Comisiei programul său de lucru și bugetul său general estimativ în conformitate cu alineatul (1), beneficiarul trebuie să prezinte Comisiei confirmarea scrisă că cererea sa de finanțare nu afectează independența comitetelor de supraveghetori pentru care beneficiarul respectiv exercită o funcție de sprijin administrativ.

         (3)   Subvențiile de funcționare se acordă numai pentru finanțarea costurilor și cheltuielilor de funcționare ale beneficiarilor, inclusiv funcționarea secretariatelor și remunerarea angajaților acestora.
   În caz de reînnoire, subvențiile de funcționare nu sunt diminuate în mod automat.
   (4)   Subvențiile pentru acțiuni se acordă doar pentru activitățile prevăzute la articolul 6, sub rezerva îndeplinirii condițiilor următoare:

               (a)

               scopul exclusiv al acestor subvenții trebuie să fie acela de a permite beneficiarilor enumerați în secțiunea B din anexă să exercite o funcție de sprijin administrativ pentru comitetele de supraveghetori pentru a dezvolta și a pune în aplicare proiectele identificate în deciziile de acordare a subvențiilor pentru acțiuni; și

               (b)

               funcția de sprijin administrativ a beneficiarilor enumerați în secțiunea B din anexă trebuie să fie menționată clar în statutele acestora.

         Funcția de sprijin administrativ menționată la litera (b) constituie unicul scop al beneficiarilor enumerați în secțiunea B din anexă și include derularea activităților prevăzute la articolul 6 în interesul comitetelor de supraveghetori.
   (5)   Comisia decide și publică sumele și procentul maxim de finanțare.
   Articolul 6
   Activități eligibile ale beneficiarilor pentru subvențiile pentru acțiuni
   Fără a aduce atingere articolul 2 alineatul (3) și articolelor 3 și 5, următoarele activități sunt considerate ca fiind eligibile pentru subvențiile pentru acțiuni ca proiecte specifice cu o dimensiune comunitară:

               (a)

               proiectele din domeniul tehnologiei informației;

               (b)

               programele de formare și sistemele de detașare a personalului pentru personalul autorităților naționale de supraveghere;

               (c)

               găzduirea de conferințe, seminarii, sesiuni de formare și reuniuni ale experților;

               (d)

               redactarea și emiterea de publicații, pregătirea și realizarea altor activități informaționale;

               (e)

               efectuarea de cercetări, pregătirea de studii; și

               (f)

               alte activități specifice de sprijin relevante pentru legislația sau politicile Comunității în domeniul contabilității și al auditului sau al convergenței sau cooperării în materie de supraveghere.

         Articolul 7
   Selecția de noi beneficiari
   (1)   Comisia poate selecta noi beneficiari ai programului și poate modifica anexa în consecință. Măsurile respective, destinate să modifice elemente neesențiale ale prezentei decizii prin completarea acesteia, se adoptă în conformitate cu procedura de reglementare cu control menționată la articolul 13 alineatul (2).
   (2)   Pentru a se califica drept nou beneficiar, un organism trebuie să respecte criteriile prevăzute la articolul 3 și cel puțin unul dintre următoarele criterii:

               (a)

               trebuie să fie un succesor direct al unuia dintre beneficiarii enumerați în anexă;

               (b)

               trebuie să desfășoare activități de sprijinire a punerii în aplicare a politicilor comunitare care vizează convergența și cooperarea în materie de supraveghere în domeniul serviciilor financiare; sau

               (c)

               trebuie să fie direct implicat în procesul de elaborare sau furnizare de contribuții la elaborarea de standarde internaționale, la aplicarea, evaluarea sau monitorizarea acestor standarde sau la supravegherea proceselor de stabilire a standardelor în sprijinul punerii în aplicare a politicilor comunitare în domeniul raportării financiare și al auditului.

         (3)   În situația în care un organism selectat de Comisie drept nou beneficiar:

               (a)

               îndeplinește criteriul stabilit la alineatul (2) litera (a) din prezentul articol, acestuia i se poate acorda subvenția aferentă predecesorului său menționat în anexă, cu condiția ca, în cazul unei subvenții pentru acțiuni, acest organism să îndeplinească și criteriile pentru activități eligibile stabilite la articolul 6; sau

               (b)

               îndeplinește criteriile pentru activități eligibile stabilite la articolul 6 și criteriile stabilite la alineatul (2) litera (b) sau (c) din prezentul articol, acestuia i se poate acorda o subvenție pentru acțiuni.

         În conformitate cu litera (b) din prezentul alineat, valoarea maximă a finanțării disponibile în cadrul subvenției pentru acțiuni nu depășește anual creditele neutilizate în contextul subvențiilor acordate pentru acțiuni specifice sau al subvențiilor de funcționare în temeiul articolului 9.
   Articolul 8
   Transparență
   Orice beneficiar al fondurilor acordate în cadrul programului indică, într-un loc vizibil, cum ar fi pe o pagină de internet, într-o publicație sau într-un raport anual, că a primit finanțare din bugetul Uniunii Europene.
   Articolul 9
   Dispoziții financiare
   (1)   Pachetul financiar pentru punerea în aplicare a prezentei decizii în perioada 2010-2013 este de 38 700 000 EUR. În cadrul acestui pachet, creditele de angajament alocate beneficiarilor enumerați în secțiunea B din anexă sunt de cel puțin 13 500 000 EUR, cele alocate IASCF sunt de cel mult 12 750 000 EUR, iar cele alocate EFRAG sunt de cel mult 11 250 000 EUR.
   (2)   Creditele anuale alocate în conformitate cu prezenta decizie sunt autorizate de către autoritatea bugetară în limitele cadrului financiar.
   (3)   Atunci când Comisia prezintă autorității bugetare, ca parte a proiectului preliminar de buget, prima cerere de creditare legată de IASCF, aceasta prezintă Parlamentului European și Consiliului, cu o lună înaintea acestei cereri, un raport privind reformele din domeniul guvernanței realizate de IASCF. Raportul respectiv este evaluat în mod adecvat de Parlamentul European și de Consiliu. Raportul se axează pe structura și procesele de guvernanță, inclusiv pe componența și competențele Consiliului de monitorizare, în special pe capacitatea respectivului organism de a-și îndeplini misiunea de interes public în mod transparent și eficient. Raportul precizează, de asemenea, progresele înregistrate în ceea ce privește foile de parcurs pentru țările terțe privind aplicarea IFRS emitenților lor naționali.
   (4)   Atunci când Comisia prezintă autorității bugetare, ca parte a proiectului preliminar de buget, prima cerere de creditare aferentă anului care urmează primilor doi ani de finanțare a IASCF și a PIOB, aceasta prezintă, cu o lună înaintea acestei cereri, un raport prin care evaluează dacă IASCF și PIOB au înregistrat progrese semnificative în garantarea faptului că sursele de finanțare neutre, inclusiv din partea participanților din țările terțe, reprezintă majoritatea finanțării lor totale. Raportul respectiv este evaluat în mod adecvat de Parlamentul European și de Consiliu în ceea ce privește măsura în care s-au înregistrat progrese semnificative în garantarea surselor de finanțare neutre, inclusiv din partea participanților din țări terțe.
   Articolul 10
   Punerea în aplicare
   Măsurile necesare pentru punerea în aplicare a prezentei decizii se adoptă de Comisie în conformitate cu procedurile prevăzute în regulamentul financiar și în Regulamentul (CE, Euratom) nr. 2342/2002.
   Articolul 11
   Monitorizare
   (1)   Comisia se asigură că:

               (a)

               pentru toate acțiunile finanțate prin program sub forma unei subvenții pentru acțiuni, beneficiarul prezintă anual un raport tehnic și financiar privind desfășurarea lucrărilor și un raport final după finalizarea acțiunii; și

               (b)

               pentru toate programele de lucru finanțate prin program sub forma unui subvenții de funcționare, beneficiarul prezintă anual un raport financiar și de activitate privind punerea în aplicare a programului de lucru și un raport final după încheierea perioadei de eligibilitate pentru finanțare comunitară.

         Comisia stabilește forma și conținutul rapoartelor menționate la literele (a) și (b).
   (2)   Fără a aduce atingere auditurilor efectuate de Curtea de Conturi în cooperare cu departamentul sau organismele naționale de audit competente în temeiul articolului 248 din tratat sau oricărei inspecții efectuate în temeiul articolului 279 alineatul (1) primul paragraf litera (b) din tratat, funcționarii și alți membri ai personalului Comisiei pot efectua verificări la fața locului, inclusiv verificări prin sondaj, asupra acțiunilor finanțate în cadrul programului și în conformitate cu Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri (12). Dacă este necesar, se efectuează investigații de către Oficiul European de Luptă Antifraudă (OLAF), iar acestea intră sub incidența Regulamentului (CE) nr. 1073/1999 al Parlamentului European și al Consiliului (13).
   (3)   Comisia se asigură că acordurile și contractele rezultate din punerea în aplicare a programului prevăd, în special, supravegherea și controlul financiar exercitate de către Comisie (sau de orice reprezentant autorizat de aceasta), inclusiv OLAF, și efectuarea de audituri – în cazul în care este necesar prin controale la fața locului – de către Curtea de Conturi.
   (4)   Personalul Comisiei și personalul extern autorizat de Comisie au un drept de acces corespunzător, în special în sediile beneficiarilor și la toate informațiile, inclusiv la informații în format electronic, necesare pentru efectuarea de astfel de audituri.
   (5)   Curtea de Conturi și OLAF beneficiază de aceleași drepturi ca și Comisia, în special de dreptul de acces.
   (6)   Beneficiarul unei subvenții de funcționare sau al unei subvenții pentru acțiuni menține la dispoziția Comisiei toate documentele justificative, inclusiv situația financiară auditată, cu privire la cheltuielile efectuate în anul pentru care s-a acordat subvenția, pe o perioadă de cinci ani de la ultima plată. Beneficiarul unei astfel de subvenții se asigură că, dacă este cazul, documentele justificative aflate în posesia unor parteneri sau membri sunt puse la dispoziția Comisiei.
   (7)   Pe baza rezultatelor rapoartelor și ale verificărilor prin sondaj menționate la alineatele (1) și (2), Comisia se asigură, dacă este necesar, că sunt ajustate valoarea sau condițiile de alocare a sprijinului financiar aprobat inițial și calendarul plăților.
   (8)   Comisia se asigură că se iau toate măsurile necesare pentru a verifica dacă acțiunile finanțate sunt realizate în mod corespunzător și în conformitate cu prezenta decizie și cu regulamentul financiar.
   Articolul 12
   Protejarea intereselor financiare ale Comunității
   (1)   Comisia garantează, cu ocazia punerii în aplicare a activităților finanțate în cadrul programului, protejarea intereselor financiare ale Comunității prin aplicarea de măsuri preventive împotriva fraudei, a corupției și a altor activități ilegale, prin verificări eficiente și prin recuperarea sumelor plătite necuvenit și, în cazul în care sunt constatate abateri, prin sancțiuni efective, proporționale și disuasive, în conformitate cu Regulamentul (CE, Euratom) nr. 2988/95 al Consiliului (14), Regulamentul (Euratom, CE) nr. 2185/96 și Regulamentul (CE) nr. 1073/1999.
   (2)   Pentru activitățile comunitare finanțate în baza prezentului program, noțiunea de abatere înseamnă, în conformitate cu articolul 1 alineatul (2) din Regulamentul (CE, Euratom) nr. 2988/95, orice încălcare a unei dispoziții de drept comunitar, ca urmare a unei acțiuni sau omisiuni a unui agent economic, care poate sau ar putea prejudicia bugetul general al Uniunii Europene sau bugetele gestionate de Comunități, fie prin diminuarea sau pierderea veniturilor acumulate din resurse proprii, colectate direct în numele Comunităților, fie prin cheltuieli nejustificate.
   (3)   Comisia asigură reducerea, suspendarea sau recuperarea valorii sprijinului financiar acordat pentru o acțiune în cazul în care constată abateri, inclusiv nerespectarea prezentei decizii, a deciziei individuale sau a contractului ori a acordului de furnizare a sprijinului financiar în cauză sau dacă se află că, fără a se fi solicitat aprobarea Comisiei, acțiunea a făcut obiectul unei modificări care intră în conflict cu natura sau cu condițiile de aplicare ale proiectului.
   (4)   Dacă nu au fost respectate termenele sau dacă doar o parte din sprijinul financiar alocat este justificat de progresul realizat prin punerea în aplicare a unei acțiuni, beneficiarul trimite Comisiei observații într-un anumit termen. Dacă beneficiarul nu oferă un răspuns satisfăcător, Comisia poate anula restul sprijinului financiar și poate cere rambursarea sumelor deja transferate.
   (5)   Comisia se asigură că orice plată necuvenită este rambursată. Toate sumele neachitate la timp sunt purtătoare de dobândă în condițiile prevăzute de regulamentul financiar.
   Articolul 13
   Procedura comitetului
   (1)   Comisia este asistată de un comitet.
   (2)   Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din respectiva decizie.
   Articolul 14
   Evaluare
   (1)   Cel târziu cu șase luni înainte de finalizarea programului, Comisia prezintă Parlamentului European și Consiliului un raport privind realizarea obiectivelor programului. Raportul respectiv se bazează, inter alia, pe rapoartele anuale menționate la articolul 11 alineatul (1).
   Raportul respectiv evaluează cel puțin pertinența și coerența de ansamblu a programului, eficacitatea executării sale și eficacitatea generală și individuală a diverselor acțiuni din punctul de vedere al realizării obiectivelor prevăzute la articolul 2.
   Raportul se transmite, pentru informare, Comitetului Economic și Social European.
   (2)   Parlamentul European și Consiliul decid, în conformitate cu tratatul, cu privire la continuarea programului după 31 decembrie 2013.
   (3)   Comisia prezintă Parlamentului European și Consiliului, cât mai curând posibil și cel târziu până la 1 iulie 2010, un raport privind necesitatea unor reforme suplimentare ale sistemului de supraveghere financiară din Uniunea Europeană, ținând seama de competențele prevăzute în tratat, și, după caz, înaintează propunerile legislative necesare.
   (4)   Comisia prezintă Parlamentului European și Consiliului, odată cu proiectul preliminar de buget pentru 2011, un raport cu privire la posibilele ajustări necesare ale pachetului financiar global în ceea ce privește creditele de angajament alocate beneficiarilor enumerați în secțiunea B din anexă.
   (5)   Comisia prezintă până la 1 iulie 2010 un raport privind consolidarea cooperării în materie de supraveghere la nivel european între societățile de audit.
   Articolul 15
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Strasbourg, 16 septembrie 2009.

            Pentru Parlamentul European

            Președintele

         J. BUZEK

            Pentru Consiliu

            Președintele

         C. MALMSTRÖM

      (1)  Avizul din 25 martie 2009 (nepublicat încă în Jurnalul Oficial).

      (2)  Avizul Parlamentului European din 6 mai 2009 (nepublicat încă în Jurnalul Oficial) și Decizia Consiliului din 27 iulie 2009.

      (3)  JO L 243, 11.9.2002, p. 1.

      (4)  JO L 157, 9.6.2006, p. 87.

      (5)  JO L 357, 31.12.2002, p. 1.

      (6)  JO L 25, 29.1.2009, p. 18.

      (7)  JO L 25, 29.1.2009, p. 23.

      (8)  JO L 25, 29.1.2009, p. 28.

      (9)  Rezoluția Parlamentului European din 9 octombrie 2008 conținând recomandări către Comisie privind urmărirea rezultatelor procesului Lamfalussy: o viitoare structură de supraveghere (nepublicată încă în Jurnalul Oficial).

      (10)  JO L 184, 17.7.1999, p. 23.

      (11)  JO L 248, 16.9.2002, p. 1.

      (12)  JO L 292, 15.11.1996, p. 2.

      (13)  JO L 136, 31.5.1999, p. 1.

      (14)  JO L 312, 23.12.1995, p. 1.

      ANEXĂ
      Beneficiarii menționați în decizie sunt următorii:

         Secțiunea A

      Beneficiari în domeniul raportării financiare:

                  —

                  Grupul consultativ european pentru raportări financiare (EFRAG);

                  —

                  Fundația Comitetului pentru standarde internaționale de contabilitate (IASCF).

            Beneficiari în domeniul auditului:

                  —

                  Consiliul de supraveghere a interesului public (PIOB).

         Secțiunea B

      Organisme, al căror obiectiv este de a furniza sprijin administrativ Comitetului autorităților europene de reglementare a piețelor valorilor mobiliare, Comitetului inspectorilor bancari europeni și Comitetului european al inspectorilor pentru asigurări și pensii ocupaționale:

                  —

                  în cazul Comitetului european al inspectorilor bancari (CEBS), CEBS Secretariat Limited, o societate britanică cu răspundere limitată prin garanție fără capital social, cu sediul social situat la Londra și înregistrată sub numărul 5161108 la Registrul Comerțului („Companies House”);

                  —

                  în cazul Comitetului autorităților europene de reglementare a piețelor valorilor mobiliare (CESR), o organizație franceză nonprofit (association loi 1901), cu sediul social situat la Paris și înregistrată sub numărul 441545308 la „préfecture de police”;

                  —

                  în cazul Comitetului european al inspectorilor pentru asigurări și pensii ocupaționale (CEIOPS), o organizație germană nonprofit [„eingetragener Verein” (e.V.)], cu sediul social situat la Frankfurt și înregistrată sub numărul VR 12777 la „Amtsgericht Frankfurt am Main”.


title: 2008/196/CE: Decizia Consiliului din 18 februarie 2008 privind încheierea Acordului între Comunitatea Europeană și Guvernul Malaeziei privind anumite aspecte ale serviciilor aeriene

text:
               5.3.2008

               RO

               Jurnalul Oficial al Uniunii Europene

               L 60/30

      DECIZIA CONSILIULUI

   din 18 februarie 2008
   privind încheierea Acordului între Comunitatea Europeană și Guvernul Malaeziei privind anumite aspecte ale serviciilor aeriene
   (2008/196/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               La 5 iunie 2003, Consiliul a autorizat Comisia să înceapă negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (2)

               Comisia a negociat în numele Comunității un acord cu Guvernul Malaeziei privind anumite aspecte ale serviciilor aeriene (denumit în continuare „acordul”) în conformitate cu mecanismele și directivele din anexa la decizia Consiliului referitoare la autorizarea Comisiei de a începe negocierile cu țările terțe privind înlocuirea anumitor dispoziții din acordurile bilaterale în vigoare cu un acord comunitar.

               (3)

               Acordul a fost semnat în numele Comunității Europene, sub rezerva eventualei sale încheieri la o dată ulterioară, în conformitate cu Decizia 2007/210/CE (1).

               (4)

               Acordul ar trebui aprobat,

         DECIDE:
   Articolul 1
   Acordul între Comunitatea Europeană și Guvernul Malaeziei privind anumite aspecte ale serviciilor aeriene se aprobă prin prezenta decizie în numele Comunității.
   Articolul 2
   Președintele Consiliului este autorizat să desemneze persoana împuternicită să procedeze la notificarea prevăzută la articolul 8 alineatul (1) din acord.

      Adoptată la Bruxelles, 18 februarie 2008.

            Pentru Consiliu

            Președintele

         D. RUPEL

      (1)  JO L 94, 4.4.2007, p. 26.


title: Decizia 2013/352/PESC a Consiliului din 2 iulie 2013 de modificare a Deciziei 2012/440/PESC de numire a Reprezentantului Special al Uniunii Europene pentru drepturile omului

text:
               4.7.2013

               RO

               Jurnalul Oficial al Uniunii Europene

               L 185/8

         DECIZIA 2013/352/PESC A CONSILIULUI
   din 2 iulie 2013
   de modificare a Deciziei 2012/440/PESC de numire a Reprezentantului Special al Uniunii Europene pentru drepturile omului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 iulie 2012, Consiliul a adoptat Decizia 2012/440/PESC (1) de numire a dlui Stavros LAMBRINIDIS în calitate de Reprezentant Special al Uniunii Europene (RSUE) pentru drepturile omului. Mandatul RSUE expiră la 30 iunie 2014.

               (2)

               Decizia 2012/440/PESC a prevăzut pentru RSUE o valoare financiară de referință care acoperă perioada 25 iulie 2012-30 iunie 2013. Ar trebui să fie stabilită o nouă valoare financiară de referință pentru perioada 1 iulie 2013-30 iunie 2014.

               (3)

               Prin urmare, Decizia 2012/440/PESC ar trebui modificată în mod corespunzător,

         ADOPTĂ PREZENTA DECIZIE:
   Articolul 1
   La articolul 5 alineatul (1) din Decizia 2012/440/PESC se adaugă următorul paragraf:

      „Valoarea financiară de referință destinată să acopere cheltuielile aferente mandatului RSUE pentru perioada 1 iulie 2013-30 iunie 2014 este de 837 000 EUR.”

   Articolul 2
   Intrarea în vigoare
   Prezenta decizie intră în vigoare la data adoptării.
   Prezenta decizie se aplică de la 1 iulie 2013.

      Adoptată la Bruxelles, 2 iulie 2013.

            Pentru Consiliu

            Președintele

         L. LINKEVIČIUS

      (1)  JO L 200, 27.7.2012, p. 21.


title: Decizia 2013/350/PESC a Consiliului din 2 iulie 2013 de modificare și de prelungire a mandatului Reprezentantului Special al Uniunii Europene pentru procesul de pace în Orientul Mijlociu

text:
               4.7.2013

               RO

               Jurnalul Oficial al Uniunii Europene

               L 185/3

         DECIZIA 2013/350/PESC A CONSILIULUI
   din 2 iulie 2013
   de modificare și de prelungire a mandatului Reprezentantului Special al Uniunii Europene pentru procesul de pace în Orientul Mijlociu
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 23 ianuarie 2012, Consiliul a adoptat Decizia 2012/33/PESC (1) de numire a dlui Andreas REINICKE în calitate de Reprezentant Special al Uniunii Europene (RSUE) pentru procesul de pace în Orientul Mijlociu. Mandatul urmează să expire la 30 iunie 2013.

               (2)

               Mandatul RSUE ar trebui să fie prelungit pentru o perioadă de 12 luni. Mandatul ar trebui să fie reexaminat în toamna anului 2013. Reexaminarea respectivă ar trebui să se încheie până la 31 decembrie 2013.

               (3)

               RSUE își va executa mandatul în contextul unei situații care s-ar putea deteriora și care ar putea împiedica realizarea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul dlui Andreas REINICKE în calitate de Reprezentant Special al Uniunii Europene (RSUE) pentru procesul de pace din Orientul Mijlociu („procesul de pace”) se prelungește până la 30 iunie 2014. Mandatul RSUE se poate încheia mai devreme, în cazul în care Consiliul decide în acest sens, la propunerea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   (1)   Mandatul RSUE se întemeiază pe obiectivele de politică ale Uniunii privind procesul de pace.
   (2)   Aceste obiective includ, printre altele:

               (a)

               o pace globală care ar trebui realizată pe baza rezoluțiilor relevante ale Consiliului de Securitate al Organizației Națiunilor Unite (ONU), a principiilor de la Madrid, a foii de parcurs, a acordurilor obținute anterior de părți și a Inițiativei arabe pentru pace;

               (b)

               o soluție bazată pe două state, Israelul și un stat palestinian democratic, unit, viabil, pașnic și suveran, coexistând în interiorul unor granițe sigure și recunoscute, beneficiind de relații normale cu vecinii lor, în conformitate cu Rezoluțiile 242 (1967), 338 (1973), 1397 (2002) și 1402 (2002) ale Consiliului de Securitate al ONU și cu principiile conferinței de la Madrid;

               (c)

               o soluție în conflictele israeliano-sirian și israeliano-libanez;

               (d)

               o soluție pentru statutul Ierusalimului ca viitoare capitală a două state și o soluție justă, viabilă și întrunind un comun acord la problema refugiaților palestinieni;

               (e)

               continuarea procesului de pace până la încheierea unui acord final privind statutul și crearea unui stat palestinian, care include consolidarea rolului Cvartetului pentru Orientul Mijlociu („cvartetul”) în calitate de gardian al foii de parcurs, în special în vederea monitorizării executării obligațiilor care revin ambelor părți în cadrul foii de parcurs și în acord cu toate eforturile internaționale pentru o pace globală arabo-israeliană.

         (3)   Aceste obiective se bazează pe angajamentul Uniunii de a conlucra cu părțile și partenerii din comunitatea internațională, în special în cadrul cvartetului, pentru a valorifica toate posibilitățile de a instaura pacea și pentru un viitor demn pentru toate populațiile din regiune.
   (4)   RSUE sprijină activitatea ÎR în regiune, inclusiv în cadrul cvartetului.
   Articolul 3
   Mandat
   În vederea realizării obiectivelor de politică menționate la articolul 2, mandatul RSUE constă în:

               (a)

               asigurarea unei contribuții active și eficace din partea Uniunii, la acțiuni și inițiative care să conducă la o soluționare finală a conflictului israeliano-palestinian și a conflictelor israeliano-sirian și israeliano-libanez;

               (b)

               facilitarea și menținerea unor legături strânse cu toate părțile la procesul de pace din Orientul Mijlociu, cu alte țări din regiune, cu membrii cvartetului și alte țări relevante, precum și cu ONU și alte organizații internaționale relevante, în scopul de a conlucra cu acestea la consolidarea procesului de pace;

               (c)

               asigurarea unei prezențe continue a Uniunii în forurile internaționale relevante și contribuția la gestionarea și prevenirea crizelor;

               (d)

               urmărirea și sprijinirea negocierilor de pace dintre părți și înaintarea, în numele Uniunii, a unor propuneri în contextul respectivelor negocieri;

               (e)

               contribuția, dacă este necesar, la punerea în aplicare a acordurilor internaționale încheiate între părți și stabilirea de contacte cu acestea pe cale diplomatică în eventualitatea nerespectării clauzelor acestor acorduri;

               (f)

               acordarea unei atenții deosebite factorilor care au implicații asupra dimensiunii regionale a procesului de pace;

               (g)

               stabilirea unor contacte constructive cu semnatarii acordurilor din cadrul procesului de pace cu scopul de a promova respectarea normelor de bază ale democrației, inclusiv respectarea drepturilor omului și a statului de drept;

               (h)

               prezentarea de propuneri cu privire la intervenția Uniunii în procesul de pace și cu privire la cea mai bună modalitate de continuare a inițiativelor Uniunii și a eforturilor în curs ale Uniunii legate de procesul de pace, cum ar fi contribuția Uniunii la reformele palestiniene și includerea aspectelor politice ale proiectelor de dezvoltare relevante ale Uniunii;

               (i)

               monitorizarea acțiunilor ambelor părți privind punerea în aplicare a foii de parcurs și privind problemele care ar putea aduce atingere rezultatului negocierilor privind statutul permanent, pentru a da posibilitatea cvartetului de a evalua mai bine conformarea părților;

               (j)

               în calitate de atașat pe lângă cvartet, prezentarea unor rapoarte privind progresele și evoluția negocierilor și contribuția la pregătirea reuniunilor atașaților pe lângă cvartet pe baza pozițiilor Uniunii și în coordonare cu membrii cvartetului;

               (k)

               contribuția la punerea în aplicare a politicii Uniunii cu privire la drepturile omului în colaborare cu RSUE pentru drepturile omului, inclusiv a liniilor directoare ale Uniunii cu privire la drepturile omului, în special a liniilor directoare ale Uniunii privind copiii și conflictele armate, precum și cu privire la violența împotriva femeilor și fetelor și combaterea tuturor formelor de discriminare a acestora, și a politicii Uniunii în legătură cu Rezoluția 1325 (2000) a Consiliului de Securitate al ONU privind femeile, pacea și securitatea, inclusiv prin monitorizarea și raportarea evoluțiilor, precum și formularea de recomandări în acest sens;

               (l)

               contribuția la o mai bună înțelegere a rolului Uniunii de către liderii de opinie din regiune.

         Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR. Pentru a-și îndeplini mandatul și responsabilitățile specifice pe teren, RSUE este pe deplin angajat în misiunea sa.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE acționează în strânsă coordonare cu Serviciul European de Acțiune Externă (SEAE).
   (4)   În special pe parcursul misiunilor sale, RSUE colaborează îndeaproape cu reprezentanța Uniunii din Ierusalim, cu delegația Uniunii din Tel Aviv, precum și cu toate celelalte delegații ale Uniunii relevante din regiune.
   Articolul 5
   Finanțare
   (1)   Valoarea financiară de referință destinată să acopere cheltuielile aferente mandatului RSUE în perioada 1 iulie 2013 - 31 decembrie 2013 este de 506 500 EUR.
   (2)   Cheltuielile finanțate din suma menționată la alineatul (1) sunt eligibile începând cu 1 iulie 2013. Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare aferente puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt și regulat Consiliul și Comisia cu privire la componența echipei sale.
   (2)   Statele membre, instituțiile Uniunii și SEAE pot propune detașarea de personal care să lucreze cu RSUE. Remunerarea personalului detașat este asigurată de statul membru, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie detașați pe lângă RSUE. Membrii personalului internațional contractat trebuie să dețină naționalitatea unui stat membru
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE, își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentele relevante ale SEAE sau cu delegațiile relevante ale Uniunii, în vederea coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului său
   Privilegiile, imunitățile și alte garanții necesare îndeplinirii și bunei desfășurări a misiunii RSUE, precum și a membrilor personalului acestuia se stabilesc împreună cu țările-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei acestuia respectă principiile și standardele minime de securitate stabilite prin Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, în special prin:

               (a)

               elaborarea unui plan de securitate specific misiunii, care are la bază orientările primite din partea SEAE și care include măsuri de securitate fizice, organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurarea faptului că întreg personalul desfășurat în afara Uniunii beneficiază de asigurare pentru un grad înalt de risc, necesară în condițiile specifice zonei de misiune;

               (c)

               asigurarea faptului că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune de către SEAE;

               (d)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, Comisie și ÎR a unor rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportare
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau COPS, RSUE prezintă rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE promovează coordonarea politică globală a Uniunii. RSUE contribuie la garantarea faptului că toate instrumentele Uniunii de pe teren sunt angajate în mod coerent în vederea realizării obiectivelor de politică ale Uniunii. Activitățile RSUE se coordonează cu cele ale Comisiei și, după caz, cu cele ale altor RSUE activi în regiune, inclusiv cu cele ale RSUE pentru regiunea sud-mediteraneeană. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șeful delegației Uniunii și cu șefii de misiune ai statelor membre. Aceștia depun toate eforturile pentru a-l sprijini pe RSUE în executarea mandatului. În strânsă coordonare cu șeful delegației Uniunii din Tel Aviv, RSUE oferă îndrumare politică locală șefului Misiunii de Poliție a Uniunii Europene pentru teritoriile palestiniene (EUPOL COPPS) și șefului Misiunii de Asistență la Frontieră a Uniunii Europene pentru punctul de trecere Rafah (EU BAM Rafah). RSUE și comandantul operației civile se consultă în funcție de necesități. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Asistență în cazul sesizărilor
   RSUE și personalul acestuia oferă asistență pentru furnizarea elementelor de răspuns la orice sesizări sau alte obligații născute din mandatul precedentului RSUE pentru procesul de pace în Orientul Mijlociu și oferă, în acest sens, asistență administrativă și acces la dosarele relevante.
   Articolul 14
   Reexaminare
   (1)   Punerea în aplicare a prezentei decizii și coerența acesteia cu alte contribuții ale Uniunii în regiune se reexaminează în mod periodic. RSUE prezintă Consiliului, Comisiei și ÎR, până la sfârșitul lunii octombrie 2013, un raport privind progresele înregistrate și, la sfârșitul mandatului, un raport cuprinzător privind executarea mandatului.
   (2)   Mandatul RSUE se reexaminează până la 31 decembrie 2013.
   Articolul 15
   Intrarea în vigoare
   Prezenta decizie intră în vigoare la data adoptării.
   Prezenta decizie se aplică de la 1 iulie 2013.

      Adoptată la Bruxelles, 2 iulie 2013.

            Pentru Consiliu

            Președintele

         L. LINKEVIČIUS

      (1)  JO L 19, 24.1.2012, p. 17.

      (2)  JO L 141, 27.5.2011, p. 17.


title: 2008/343/CE: Decizia Consiliului din 29 aprilie 2008 de modificare a Deciziei 2007/868/CE de punere în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului

text:
               30.4.2008

               RO

               Jurnalul Oficial al Uniunii Europene

               L 116/25

      DECIZIA CONSILIULUI

   din 29 aprilie 2008
   de modificare a Deciziei 2007/868/CE de punere în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului
   (2008/343/CE)
   CONSILIUL UNIUNII EUROPENE,
   având în vedere Regulamentul (CE) nr. 2580/2001 al Consiliului din 27 decembrie 2001 privind măsuri restrictive specifice îndreptate împotriva anumitor persoane și entități în vederea combaterii terorismului (1), în special articolul 2 alineatul (3),
   întrucât:

               (1)

               La 20 decembrie 2007, Consiliul a adoptat Decizia 2007/868/CE (2).

               (2)

               La 25 februarie 2008, Consiliul a furnizat dlui Jose Maria SISON o expunere de motive actualizată privind menținerea acestuia pe lista de persoane, grupuri și entități care fac obiectul măsurilor restrictive prevăzute de Regulamentul (CE) nr. 2580/2001 și l-a invitat pe dl SISON să își prezinte observațiile în termen de o lună. Dl SISON a prezentat observații Consiliului, printr-o scrisoare datată 24 martie 2008, pe care Consiliul le-a luat în considerare.

               (3)

               Consiliul a concluzionat că dl SISON a fost implicat în acte de terorism în înțelesul articolului 1 alineatele (2) și (3) din Poziția comună 2001/931/PESC din 27 decembrie 2001 privind aplicarea de măsuri specifice pentru combaterea terorismului (3) și că au fost luate decizii cu privire la dl SISON de către o autoritate națională competentă în înțelesul articolului 1 alineatul (4) din respectiva poziție comună. De asemenea, Consiliul a concluzionat că mențiunile pentru dl SISON și pentru Partidul Comunist din Filipine de pe lista de persoane, grupuri și entități cărora li se aplică Regulamentul (CE) nr. 2580/2001 ar trebui modificate astfel încât să reflecte expunerea de motive actualizată.

               (4)

               Prin urmare, Consiliul consideră că dl SISON ar trebui să continue să facă obiectul măsurilor restrictive specifice prevăzute de Regulamentul (CE) nr. 2580/2001,

         DECIDE:
   Articolul 1
   În anexa la Decizia 2007/868/CE, mențiunea pentru dl SISON, Jose Maria (alias Armando Liwanag, alias Joma) se înlocuiește cu următorul text:

      „SISON, Jose Maria (alias Armando Liwanag, alias Joma), născut la 8 februarie 1939 la Cabugao (Filipine) – persoană cu rol de conducere în cadrul «Partidului Comunist din Filipine», inclusiv în cadrul «NPA»”.

   Articolul 2
   În anexa la Decizia 2007/868/CE, mențiunea pentru Partidul Comunist din Filipine se înlocuiește cu următorul text:

      „«Partidul Comunist din Filipine», inclusiv «New People’s Army» – «NPA», Filipine, care are legături cu SISON, Jose Maria (alias Armando Liwanag, alias Joma, persoană cu rol de conducere în cadrul «Partidului Comunist din Filipine», inclusiv în cadrul «NPA»).”

   Articolul 3
   Prezenta decizie produce efecte de la data publicării în Jurnalul Oficial al Uniunii Europene.

      Adoptată la Luxemburg, 29 aprilie 2008.

            Pentru Consiliu

            Președintele

         D. RUPEL

      (1)  JO L 344, 28.12.2001, p. 70. Regulament modificat ultima dată prin Decizia 2007/868/CE (JO L 340, 22.12.2007, p. 100).

      (2)  JO L 340, 22.12.2007, p. 100.

      (3)  JO L 344, 28.12.2001, p. 93. Poziție comună modificată ultima dată prin Poziția comună 2007/871/PESC (JO L 340, 22.12.2007, p. 109).


				|

		52014PC0256

			Propunere de DECIZIE A CONSILIULUI privind încheierea, în numele Uniunii Europene și al statelor sale membre, a unui Protocol de modificare a Acordului privind spațiul aerian comun dintre Uniunea Europeană și statele sale membre, pe de o parte și Georgia, pe de altă parte, pentru a se ține seama de aderarea Republici Croația la Uniunea Europeană /* COM/2014/0256 final - 2014/0134 (NLE) */

			   	EXPUNERE DE MOTIVE
 1)      Contextul propunerii
 110 || ·                   Motivele și obiectivele propunerii - contextul general Acordul privind spațiul aerian comun dintre Uniunea Europeană, statele sale membre și Georgia a fost negociat pe baza deciziei Consiliului, adoptate în iunie 2009, prin care s-a autorizat deschiderea negocierilor.  Acordul a fost semnat la 2 decembrie 2010.
 120 || Republica Croația a aderat la Uniunea Europeană la 1 iulie 2013. În temeiul articolul 6 alineatul (2) din Actul privind condițiile de aderare, Croația s-a angajat să adere la acordurile încheiate sau semnate de statele membre și de Uniune cu una sau mai multe țări terțe sau cu o organizație internațională. A fost negociat un protocol care prevede adaptările lingvistice necesare ce trebuie aduse acordului ca urmare a aderării Croației. În conformitate cu articolul 6 alineatul (2) menționat anterior, precum și cu articolul 100 alineatul (2) și cu articolul 218 alineatul (5) din TFUE, semnarea protocolului a fost aprobată prin decizia din [...], iar protocolul a fost semnat la data de […] Protocolul ar trebui acum aprobat, în temeiul articolului 100 alineatul (2) și al articolului 218 alineatul (6) litera (a) din TFUE, coroborate cu articolul 6 alineatul (2) din Actul de aderare.
 130 || ·                   Dispoziții în vigoare în domeniul propunerii Dispozițiile protocolului prevalează asupra dispozițiilor Acordului privind spațiul aerian comun dintre Uniunea Europeană, statele sale membre și Georgia sau vin în completarea acestora.
 140 || ·                   Coerența cu alte politici și obiective ale Uniunii Acordul cu Georgia a fost cel dintâi acord global privind transportul aerian, semnat cu un partener important în domeniul aviației, din regiunea Caucazului. El face parte din cadrul politicii externe a Uniunii în domeniul aviației, instituit prin Comunicarea Comisiei, intitulată „Developing the agenda for the Community's external aviation policy” (Dezvoltarea agendei politicii externe a Comunității în domeniul aviației) [COM(2005) 79] și revizuită recent printr-o altă Comunicare a Comisiei, intitulată „The EU's External Aviation Policy - Addressing Future Challenges” (Politica externă a UE în domeniul aviației - Acceptând provocările viitorului) [COM(2012) 556] și concluziile pertinente ale Consiliului.
 2)      Consultarea părților interesate și evaluarea impactului
   || ·                                            Consultarea părților interesate
 211 || Metodele de consultare, principalele sectoare vizate și profilul general al respondenților Nu se aplică.
 212 || Sinteza răspunsurilor și modul în care acestea au fost luate în considerare Nu se aplică.
 3)      ELEMENTELE JURIDICE ALE PROPUNERII
 305 || ·                   Rezumatul măsurilor propuse Protocolul asigură efectuarea modificării necesare a Acordului privind spațiul aerian comun dintre Uniunea Europeană, statele sale membre și Georgia, ca urmare a aderării Croației la UE la 1 iulie 2013.
 310 || ·                   Temei juridic Articolul 100 alineatul (2) și articolul 218 alineatul (6) litera (a) din Tratatul privind funcționarea Uniunii Europene, coroborate cu articolul 6 alineatul (2) din Actul de aderare.
 4)      Implicații bugetare
 409 || Propunerea nu are implicații asupra bugetului Uniunii.
 5)      INFORMAȚII SUPLIMENTARE
 570 || ·                   Explicarea detaliată a propunerii Consiliul este invitat să aprobe Protocolul de modificare a Acordului privind spațiul aerian comun dintre Uniunea Europeană, statele sale membre și Georgia.
2014/0134 (NLE)
Propunere de
DECIZIE A CONSILIULUI
privind încheierea, în numele Uniunii
Europene și al statelor sale membre, a unui Protocol de modificare a
Acordului privind spațiul aerian comun dintre Uniunea Europeană
și statele sale membre, pe de o parte și Georgia, pe de altă
parte, pentru a se ține seama de aderarea Republici Croația la
Uniunea Europeană
CONSILIUL UNIUNII EUROPENE,
având în vedere
Tratatul privind funcționarea Uniunii Europene, în special articolul 100
alineatul (2) și articolul 218 alineatul (6) litera (a),
având în vedere Actul
de aderare a Croației, în special articolul 6 alineatul (2) al doilea
paragraf,
având în vedere
propunerea Comisiei Europene,
având în vedere avizul Parlamentului European[1],
întrucât:
(1)       În conformitate cu Decizia
2014/.../UE a Consiliului[2],
Protocolul de modificare a Acordului privind spațiul aerian comun dintre
Uniunea Europeană și statele sale membre, pe de o parte și
Georgia, pe de altă parte, pentru a se ține seama de aderarea
Republici Croația la Uniunea Europeană (denumit în continuare „protocolul”) a fost semnat, sub rezerva
încheierii sale.
(2)       Protocolul ar trebui aprobat,

ADOPTĂ PREZENTA DECIZIE:
Articolul 1
Se aprobă, în numele Uniunii și al
statelor sale membre, Protocolul de modificare a Acordului privind spațiul
aerian comun dintre Uniunea Europeană și statele sale membre, pe de o
parte și Georgia, pe de altă parte, pentru a se ține seama de
aderarea Republici Croația la Uniunea Europeană[3]Textul protocolului a fost publicat în.
Articolul 2
Prin prezenta, președintele Consiliului
este autorizat să desemneze persoana sau persoanele împuternicite să
depună, în numele Uniunii și al statelor sale membre, instrumentul de
aprobare prevăzut la articolul 3 din protocol.
Articolul 3
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele
[1]               JO C , , p. .
[2]               JO L […], […], p. […].
[3]               Textul protocolului a
fost publicat în Jurnalul Oficial al Uniunii Europene JO L ….,
împreună cu decizia privind semnarea sa.


title: Decizia (UE) 2015/1796 a Consiliului din 1 octombrie 2015 privind încheierea Acordului de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană, prin care Confederația Elvețiană se asociază la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de întreprinderea comună „Fusion for Energy”

text:
               8.10.2015

               RO

               Jurnalul Oficial al Uniunii Europene

               L 263/8

         DECIZIA (UE) 2015/1796 A CONSILIULUI
   din 1 octombrie 2015
   privind încheierea Acordului de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană, prin care Confederația Elvețiană se asociază la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de întreprinderea comună „Fusion for Energy”
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186, coroborat cu articolul 218 alineatul (6) litera (a), cu articolul 218 alineatul (7) și cu articolul 218 alineatul (8) primul paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Acordul de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană, prin care Confederația Elvețiană se asociază la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de întreprinderea comună „Fusion for Energy” (denumit în continuare „acordul”) a fost semnat în numele Uniunii la 5 decembrie 2014, în conformitate cu Decizia 2014/953/UE a Consiliului (1).

               (2)

               Acordul a fost încheiat de Comunitatea Europeană a Energiei Atomice la data de 5 decembrie 2014, în conformitate cu Decizia 2014/954/Euratom a Consiliului (2).

               (3)

               Acordul ar trebui aprobat,

         ADOPTĂ PREZENTA DECIZIE:
   Articolul 1
   Acordul de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană, prin care Confederația Elvețiană se asociază la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de întreprinderea comună „Fusion for Energy” se aprobă în numele Uniunii (3).
   Articolul 2
   Președintele Consiliului procedează, în numele Uniunii, la notificarea prevăzută la articolul 15 alineatul (1) primul paragraf din acord (4).
   Articolul 3
   Comisia adoptă poziția care urmează să fie adoptată, în numele Uniunii, în cadrul Comitetului de cercetare Elveția/Comunități, în ceea ce privește deciziile Comitetului respectiv adoptate în temeiul articolului 5 alineatul (2) din acord.
   Articolul 4
   Prezenta decizie intră în vigoare la data adoptării.

      Adoptată la Luxemburg, 1 octombrie 2015.

            Pentru Consiliu

            Președintele

         É. SCHNEIDER

      (1)  Decizia 2014/953/UE a Consiliului din 4 decembrie 2014 privind semnarea, în numele Uniunii Europene, și aplicarea cu titlu provizoriu a Acordului de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană de asociere a Confederației Elvețiene la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de întreprinderea comună „Fusion for Energy” (JO L 370, 30.12.2014, p. 1).

      (2)  Decizia 2014/954/Euratom a Consiliului din 4 decembrie 2014 de aprobare a încheierii de către Comisia Europeană, în numele Comunității Europene a Energiei Atomice, a Acordului de cooperare științifică și tehnologică între Uniunea Europeană și Comunitatea Europeană a Energiei Atomice și Confederația Elvețiană, de asociere a Confederației Elvețiene la Programul-cadru pentru cercetare și inovare – Orizont 2020 și la Programul pentru cercetare și formare al Comunității Europene a Energiei Atomice de completare a programului Orizont 2020, și care reglementează participarea Confederației Elvețiene la activitățile ITER desfășurate de „Fusion for Energy” (JO L 370, 30.12.2014, p. 19).

      (3)  Acordul a fost publicat în JO L 370 din 30.12.2014, împreună cu decizia de semnare.

      (4)  Data intrării în vigoare a acordului se va publica în Jurnalul Oficial al Uniunii Europene de către Secretariatul General al Consiliului.


title: 2012/176/UE: Decizia Consiliului din 8 martie 2012 privind încheierea unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, referitor la un acord-cadru între Uniunea Europeană și Regatul Maroc privind principiile generale de participare a Regatului Maroc la programele Uniunii

text:
               28.3.2012

               RO

               Jurnalul Oficial al Uniunii Europene

               L 90/1

         DECIZIA CONSILIULUI
   din 8 martie 2012
   privind încheierea unui protocol la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, referitor la un acord-cadru între Uniunea Europeană și Regatul Maroc privind principiile generale de participare a Regatului Maroc la programele Uniunii
   (2012/176/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (6) litera (a) și alineatul (8) al doilea paragraf,
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Protocolul la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, referitor la un acord-cadru între Uniunea Europeană și Regatul Maroc privind principiile generale de participare a Regatului Maroc la programele Uniunii (denumit în continuare „protocolul”) a fost semnat în numele Uniunii la 7 octombrie 2010.

               (2)

               Ca urmare a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și s-a succedat acesteia.

               (3)

               Protocolul ar trebui încheiat,

         ADOPTĂ PREZENTA DECIZIE:
   Articolul 1
   Se aprobă în numele Uniunii Protocolul la Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte, referitor la un acord-cadru între Uniunea Europeană și Regatul Maroc privind principiile generale de participare a Regatului Maroc la programele Uniunii.
   Textul protocolului se atașează la prezenta decizie.
   Articolul 2
   Președintele Consiliului procedează, în numele Uniunii, la notificarea prevăzută la articolul 10 din protocol.
   Articolul 3
   Prezenta decizie intră în vigoare la data adoptării.

      Adoptată la Bruxelles, 8 martie 2012.

            Pentru Consiliu

            Președintele

         M. BØDSKOV

    ---documentbreak---

               28.3.2012

               RO

               Jurnalul Oficial al Uniunii Europene

               L 90/2

         PROTOCOL
   la Acordul euro-mediteraneean între Comunitățile Europene și statele membre ale acestora, pe de o parte, și Regatul Maroc, pe de altă parte, cu privire la un acord-cadru între Uniunea Europeană și Regatul Maroc privind principiile generale de participare a Regatului Maroc la programele Uniunii
   UNIUNEA EUROPEANĂ, denumită în continuare „Uniunea”,
   pe de o parte, și
   REGATUL MAROC, denumit în continuare „Maroc”,
   pe de altă parte,
   denumite în continuare împreună „părțile”
   ÎNTRUCÂT:

               (1)

               La 26 februarie 1996, Marocul a încheiat un acord euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Maroc, pe de altă parte (1) (denumit în continuare „acordul”).

               (2)

               Consiliul European de la Bruxelles din 17-18 iunie 2004 a salutat propunerile Comisiei referitoare la o politică europeană de vecinătate (PEV) și a aprobat concluziile Consiliului din 14 iunie 2004.

               (3)

               În numeroase alte ocazii, Consiliul a adoptat concluzii în favoarea respectivei politici.

               (4)

               La 5 martie 2007, Consiliul și-a exprimat sprijinul privind abordarea generală și globală definită în Comunicarea Comisiei din 4 decembrie 2006, pentru a permite partenerilor la PEV să participe la activitățile agențiilor comunitare și la programele comunitare, în funcție de meritele lor și atunci când temeiurile juridice permit acest lucru.

               (5)

               Marocul și-a exprimat dorința de a participa la o serie de programe ale Uniunii.

               (6)

               Modalitățile și condițiile specifice de participare a Marocului la fiecare program în parte, în special contribuția financiară și procedurile de raportare și de evaluare, trebuie stabilite printr-un acord între Comisie și autoritățile competente din Maroc,

         CONVIN DUPĂ CUM URMEAZĂ:
   Articolul 1
   Se permite participarea Marocului la toate programele actuale și viitoare ale Uniunii deschise participării Marocului, în conformitate cu dispozițiile relevante de adoptare a acestor programe.
   Articolul 2
   Marocul contribuie financiar la bugetul general al Uniunii în funcție de programele specifice la care participă.
   Articolul 3
   Reprezentanții Marocului pot participa, în calitate de observatori și în legătură cu chestiunile care privesc Marocul, la lucrările comitetelor de gestiune responsabile de monitorizarea programelor la care Marocul contribuie financiar.
   Articolul 4
   În măsura posibilului, proiectele și inițiativele prezentate de participanții Marocului fac obiectul acelorași condiții, norme și proceduri referitoare la programele în cauză, ca și cele cele aplicate statelor membre.
   Articolul 5
   Modalitățile și condițiile specifice privind participarea Marocului la fiecare program, în special contribuția financiară cuvenită și procedurile de raportare și de evaluare, se stabilesc printr-un protocol la acord între Comisie și autoritățile competente din Maroc în baza criteriilor stabilite prin programele vizate.
   În cazul în care Maroc solicită asistența externă a Uniunii pentru a participa la un anumit program al Uniunii în temeiul articolului 3 din Regulamentul (CE) nr. 1638/2006 al Parlamentului European și al Consiliului din 24 octombrie 2006 de stabilire a dispozițiilor generale privind instituirea unui instrument european de vecinătate și de parteneriat (2) sau în temeiul oricărui regulament similar care prevede acordarea de asistență externă a Uniunii în favoarea Marocului, care ar putea fi adoptat ulterior, condițiile de reglementare a utilizării asistenței din partea Uniunii de către Maroc se stabilesc într-un acord de finanțare, cu respectarea, în special, a articolului 20 din Regulamentul (CE) nr. 1638/2006.
   Articolul 6
   În conformitate cu Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3) fiecare protocol la acord încheiat în conformitate cu articolul 5 prevede că controalele sau auditurile financiare ori alte investigații, inclusiv anchetele administrative, se efectuează de către Comisie, Oficiul European de Luptă Antifraudă și Curtea de Conturi sau sub autoritatea acestora.
   Este necesară prevederea de dispoziții detaliate privind controlul și auditul financiar, măsurile administrative, sancțiunile și recuperarea fondurilor, care să permită acordarea unor competențe Comisiei, Oficiului European de Luptă Antifraudă și Curții de Conturi similare celor de care dispun acestea în raport cu beneficiarii sau contractanții stabiliți în Uniune.
   Articolul 7
   Prezentul protocol se aplică pe perioada în care acordul este în vigoare.
   Prezentul protocol se semnează și se aprobă de către părți, în conformitate cu procedurile proprii ale acestora.
   Fiecare parte poate denunța prezentul protocol printr-o notificare scrisă adresată celeilalte părți. Prezentul protocol încetează să se aplice la șase luni de la data unei astfel de notificări.
   Denunțarea prezentului protocol de către oricare dintre părți nu are nicio consecință asupra verificărilor și controalelor care trebuie efectuate, dacă este cazul, în conformitate cu dispozițiile prevăzute la articolele 5 și 6.
   Articolul 8
   În termen de cel mult trei ani de la data intrării în vigoare a prezentului protocol și, în continuare, la fiecare trei ani, cele două părți pot reexamina aplicarea protocolului în funcție de participarea efectivă a Regatului Maroc la programele Uniunii.
   Articolul 9
   Prezentul protocol se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute în respectivul tratat, pe de o parte, precum și teritoriului Regatului Maroc, pe de altă parte.
   Articolul 10
   Prezentul protocol intră în vigoare în prima zi a lunii următoare datei la care părțile își notifică, pe cale diplomatică, îndeplinirea procedurilor necesare pentru intrarea acestuia în vigoare.
   Articolul 11
   Prezentul protocol face parte integrantă din acord.
   Articolul 12
   Prezentul protocol este redactat în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă, suedeză și arabă, toate versiunile lingvistice fiind egal autentice.

      Съставено в Брюксел на тринадесети декември две хиляди и десета година.
      Hecho en Bruselas, el trece de diciembre de dos mil diez.
      V Bruselu dne třináctého prosince dva tisíce deset
      Udfærdiget i Bruxelles den trettende december to tusind og ti.
      Geschehen zu Brüssel am dreizehnten Dezember zweitausendzehn.
      Kahe tuhande kümnenda aasta detsembrikuu kolmeteistkümnendal päeval Brüsselis.
      Έγινε στις Βρυξέλλες στις δεκατρείς Δεκεμβρίου δύο χιλιάδες δέκα.
      Done at Brussels on the thirteenth day of December in the year two thousand and ten.
      Fait à Bruxelles, le treize décembre deux mille dix.
      Fatto a Bruxelles, addì tredici dicembre duemiladieci.
      Briselē, divi tūkstoši desmitā gada trīspadsmitajā decembrī.
      Priimta du tūkstančiai dešimtų metų gruodžio tryliktą dieną Briuselyje.
      Kelt Brüsszelben, a kétezer-tizedik év december tizenharmadik napján.
      Magħmul fi Brussell, fit-tlettax-il jum ta' Diċembru tas-sena elfejn u għaxra.
      Gedaan te Brussel, de dertiende december tweeduizend tien.
      Sporządzono w Brukseli dnia trzynastego grudnia roku dwa tysiące dziesiątego.
      Feito em Bruxelas, em treze de Dezembro de dois mil e dez.
      Întocmit la Bruxelles, la treisprezece decembrie două mii zece.
      V Bruseli dňa trinásteho decembra dvetisícdesať.
      V Bruslju, dne trinajstega decembra leta dva tisoč deset.
      Tehty Brysselissä kolmantenatoista päivänä joulukuuta vuonna kaksituhattakymmenen.
      Som skedde i Bryssel den trettonde december tjugohundratio.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Кралство Мароко
         Por el Reino de Marruecos
         Za Marocké království
         For Kongeriget Marokko
         Für das Königreich Marokko
         Maroko Kuningriigi nimel
         Για το Βασίλειο του Μαρόκου
         For the Kingdom of Morocco
         Pour le Royaume du Maroc
         Per il Regno del Marocco
         Marokas Karalistes vārdā –
         Maroko Karalystės vardu,
         A Marokkói Királyság részéről
         Għar-Renju tal-Marokk
         Voor het Koninkrijk Marokko
         W imieniu Królestwa Maroka
         Pelo Reino de Marrocos
         Pentru Regatul Maroc
         Za Marocké kráľovstvo
         Za Kraljevino Maroko
         Marokon kuningaskunnan puolesta
         För Konungariket Marocko

      (1)  JO L 70, 18.3.2000, p. 2.

      (2)  JO L 310, 9.11.2006, p. 1.

      (3)  JO L 248, 16.9.2002, p. 1.


title: 2010/275/: Decizia Băncii Centrale Europene din 10 mai 2010 privind administrarea împrumuturilor bilaterale cumulate acordate Republicii Elene și de modificare a Deciziei BCE/2007/7 (BCE/2010/4)

text:
               13.5.2010

               RO

               Jurnalul Oficial al Uniunii Europene

               L 119/24

         DECIZIA BĂNCII CENTRALE EUROPENE
   din 10 mai 2010
   privind administrarea împrumuturilor bilaterale cumulate acordate Republicii Elene și de modificare a Deciziei BCE/2007/7
   (BCE/2010/4)
   (2010/275/UE)
   COMITETUL EXECUTIV AL BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 132,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolele 17 și 21,
   întrucât:

               (1)

               Conform articolului 17 din Statutul SEBC, pentru a-și desfășura operațiunile, Banca Centrală Europeană (BCE) poate deschide conturi pentru instituțiile de credit, pentru organismele publice și pentru alți participanți pe piață.

               (2)

               Conform articolelor 21.1 și 21.2 din Statutul SEBC, BCE poate acționa în calitate de agent fiscal pentru instituțiile, organele, oficiile și agențiile Uniunii, administrațiile centrale, autoritățile regionale sau locale, celelalte autorități publice și celelalte organisme sau întreprinderi publice din statele membre.

               (3)

               Se face trimitere la un acord privind un plan de împrumut (denumit în continuare „Acordul privind un plan de împrumut”) încheiat de statele membre a căror monedă este euro (altele decât Republica Elenă și Republica Federală Germania) și KfW, care acționează în interes public, fiind supus instrucțiunilor și beneficiind de garanția Republicii Federale Germania, (denumite în continuare „creditorii”) cu Republica Elenă (denumită în continuare „debitorul”) și Bank of Greece, în calitate de agent al debitorului.

               (4)

               Se face trimitere la un acord al creditorilor (denumit în continuare „Acordul încheiat de creditori”) încheiat între statele membre a căror monedă este euro, altele decât Republica Elenă, prin care gestionarea împrumuturilor bilaterale cumulate din cadrul Acordului privind un plan de împrumut este încredințată Comisiei Europene.

               (5)

               Prin Acordul încheiat de creditori, statele membre a căror monedă este euro, altele decât Republica Elenă, autorizează Comisia Europeană să organizeze cumularea împrumuturilor bilaterale acordate Republicii Elene și să îi reprezinte în procesul de gestionare a acestora. În temeiul articolului 3 din Acordul încheiat de creditori, Comisia Europeană este autorizată să deschidă la BCE, în numele creditorilor, un cont care să fie utilizat pentru procesarea tuturor plăților efectuate în numele creditorilor și al debitorului în cadrul Acordului privind un plan de împrumut. Acordul încheiat de creditori cuprinde dispozițiile necesare referitoare la transferul sumelor acordate cu titlu de împrumut și restituirea împrumutului.

               (6)

               Este necesară adoptarea unor dispoziții cu privire la contul de numerar ce urmează a fi deschis la BCE pentru punerea în aplicare a Acordului privind un plan de împrumut și a Acordului încheiat de creditori.

               (7)

               Conform articolului 1 alineatul (2) din Decizia BCE/2007/7 din 24 iulie 2007 privind termenii și condițiile TARGET2-BCE (1), BCE poate accepta drept clienți doar bănci centrale și organizații europene și internaționale. Punerea în aplicare a Acordului privind un plan de împrumut și a Acordului încheiat de creditori presupune o extindere a categoriilor de entități eligibile pentru a fi clienți ai BCE,

         ADOPTĂ PREZENTA DECIZIE:
   Articolul 1
   Modificarea Deciziei BCE/2007/7
   Decizia BCE/2007/7 se modifică după cum urmează: La articolul 1, alineatul (2) se înlocuiește cu următorul text:

      „(2)   BCE poate accepta drept clienți doar bănci centrale, organizații europene și internaționale și, în temeiul unei decizii ad hoc a Consiliului guvernatorilor, administrațiile centrale din statele membre ale Uniunii Europene sau entitățile publice desemnate de către aceste administrații centrale pentru a acționa în numele lor.”

   Articolul 2
   Deschiderea unui cont
   BCE va deschide, la cererea Comisiei Europene și în legătură cu Acordul privind un plan de împrumut, un cont în numele creditorilor.
   Articolul 3
   Acceptarea plăților efectuate pe cont
   BCE acceptă doar plățile efectuate din sau în contul deschis în numele creditorilor, dacă aceste plăți au legătură cu Acordul privind un plan de împrumut.
   Articolul 4
   Acceptarea de instrucțiuni
   În ceea ce privește contul deschis în numele creditorilor, BCE acceptă și respectă doar instrucțiunile primite din partea Comisiei Europene și nu va accepta nicio instrucțiune din partea unui creditor individual.
   Articolul 5
   Remunerare
   BCE plătește pentru soldul contului deschis în numele creditorilor o dobândă echivalentă cu rata stabilită de BCE aplicabilă pentru facilitatea de depozit conform convenției efectiv/360.
   Articolul 6
   Intrarea în vigoare
   Prezenta decizie intră în vigoare la 12 mai 2010.

      Adoptată la Frankfurt pe Main, 10 mai 2010.

            Președintele BCE

         Jean-Claude TRICHET

      (1)  JO L 237, 8.9.2007, p. 71.